આપણાં શાસ્ત્રોએ કહ્યું છે કે બધાં દાનોમાં શ્રેષ્ઠ દાન તો જ્ઞાનદાન જ છે. આપણી સંસ્કૃતિ તથા શાસ્ત્રોનું જ્ઞાન આપવાથી સમાજમાં ઠોસ પરિવર્તન આવશે. અન્ય ધર્મોની સંસ્થાઓ તેમના ગ્રંથોની જાણકારી આપે છે. તેમના ગ્રંથોના, વિચારોના પ્રચાર-પ્રસાર માટે શાળા, કૉલેજ, સંસ્થાઓ પણ એ લોકો ખોલે છે. તેમના પંથના પ્રચાર-પ્રસાર માટે પ્રશિક્ષિત લોકોને ઠેર-ઠેર મોકલવામાં આવે છે, પરંતુ હિન્દુ ધર્મમાં આવી કોઈ જ વ્યવસ્થા નથી. હિન્દુ ધર્મસંસ્થાઓને થતી આવકનો કેટલોક ભાગ ધર્મના પ્રચાર-પ્રસાર માટે ઉપયોગમાં લેવાય તે આવશ્યક છે અને તેનાં સારાં પરિણામો પણ મળશે. સાધન-સંપન્ન વર્ગે હિન્દુ ધર્મના પ્રચાર-પ્રસાર માટેની સંસ્થાઓ ખૂલે તે માટે આર્થિક વ્યવસ્થા પૂરી પાડવી જોઈએ. આવી સંસ્થાઓમાં પ્રશિક્ષિત થયેલા લોકો જ સૌને અધ્યાત્મના પાઠ ભણાવી શકશે. આપણા અધ્યાત્મના અજ્ઞાનને કારણે જ આજે આપણે હાંસીપાત્ર બન્યા છીએ.